KIRJALLINEN KYSYMYS E-2735/01 esittäjä(t): Erik Meijer (GUE/NGL) komissiolle. Korkeiden rakennusten poistumisteiden tukkiminen ja niitä koskevien tietojen puuttumisen seuraukset mahdollisten uhrien kannalta.



Virallinen lehti nro 134 E , 06/06/2002 s. 0087 - 0087



KIRJALLINEN KYSYMYS E-2735/01 esittäjä(t): Erik Meijer (GUE/NGL) komissiolle (5. lokakuuta 2001) Aihe: Korkeiden rakennusten poistumisteiden tukkiminen ja niitä koskevien tietojen puuttumisen seuraukset mahdollisten uhrien kannalta 1. Onko komissio tietoinen siitä, että suuria vierasmääriä houkuttelevien rakennusten tulipaloissa, erityisesti viihdemaailmassa, syntyy usein lukuisia uhreja siitä syystä, että palontorjuntamääräysten mukaisesti osoitetut poistumistiet on suljettu, joko liputtomien asiakkaiden torjumiseksi tai poistumiskäytävien käyttämiseksi varastotilana? 2. Miten komissio suhtautuu siihen tosiseikkaan, että yhä edelleen on tapauksia, joissa korkeidenkin hotelli- tai toimistorakennusten viitoitettuihin poistumisteihin kuuluvat ja porraskäytäviin johtavat ovet on lukittu (avainten ollessa muualla), jolloin voidaan käyttää vain hissejä? 3. Pitävätkö paikkansa kysymyksessä 2 kuvatusta tilanteesta huomauttaville henkilöille usein annetut rauhoittelevat vakuuttelut, joiden mukaan poistumisteiden lukitseminen perustuu paikallisen palokunnan kanssa tehtyyn sopimukseen ja ovet avautuvat hätätapauksissa automaattisesti? 4. Tapahtuuko kysymyksessä 3 tarkoitettu ovien avautuminen myös silloin, kun sähkönsyöttö on poikki johonkin kerrokseen ja sen myötä kaikki yhteydet kyseiseen rakennuksen osaan ovat katkenneet? 5. Miten käyttäjät ja mahdolliset uhrit voivat itse tarkastaa, avautuvatko lukot hätätilanteessa todellakin automaattisesti, vai ovatko he vaarassa palaa eläviltä poistumisteiden puuttumisen vuoksi? 6. Onko Euroopan unionin jäsenvaltioiden välillä eroja sen suhteen, missä määrin ne panostavat paloturvallisuuteen ja helppokäyttöisiin poistumisteihin? Mitkä ovat kyseisten erojen tunnusmerkit? 7. Mitä poistumisteitä koskevia parannuksia on komission mukaan toteutettava Euroopan unionin jäsenvaltioissa ja mitä komissio aikoo tehdä asian hyväksi? David Byrnen komission puolesta antama vastaus (3. joulukuuta 2001) Paljon käytettyjen rakennusten poistumisteiden kulkukelpoisuus liittyy lukuisiin luonteeltaan hyvin erilaisiin rakennuksiin yhteisössä (todennäköisesti kymmeniin jos ei satoihin tuhansiin). Alalla ei ole säädetty yhteisön lainsäädäntöä. Valtiollisella tai paikallisella tasolla annettujen säädösten valvonta kuuluu jäsenvaltioiden ja alasta vastaavien eritasoisten viranomaisten ja tahojen yksinomaiseen toimivaltaan. Komissiolla ei näin ollen ole pyydettyjä tietoja, eikä se yleisesti ottaen voi saada näitä tietoja käsiinsä. Mitä tulee erityisesti hotellien paloturvallisuuteen, neuvosto antoi vuonna 1985 suosituksen, jossa esitetään joitakin suuntaviivoja. Komissio toimitti vastikään Euroopan parlamentille ja neuvostolle kertomuksen tämän suosituksen soveltamisesta.(1) Kertomukseen on tiivistetty kaikki komission aiheesta hankkimat tiedot, ja siinä ilmoitetaan toimista, joilla pyritään kohentamaan hotellien paloturvallisuutta. Arvoisaa parlamentin jäsentä pyydetään tutustumaan kyseiseen kertomukseen. (1) Komission kertomus koskien hotellien paloturvallisuudesta 22 päivänä joulukuuta 1986 annetun neuvoston suosituksen (86/666/ETY) soveltamista KOM(2001) 348 lopullinen.